การประกอบกิจการของแต่ละสายผลิตภัณฑ์

บริษัท ปุ๋ยเอ็นเอฟซี จำกัด (มหาชน)
ได้รับการส่งเสริมการลงทุนจากคณะกรรมการส่งเสริมการลงทุน (BOI)
ในการประกอบธุรกิจเป็นผู้ผลิตแม่ปุ๋ยและปุ๋ยเชิงประกอบที่เกษตรกรสามารถนำไปใช้ได้โดยตรง
เนื่องจากมีธาตุอาหารหลักครบตามที่พืชต้องการ คือ ไนโตรเจน (N) ฟอสฟอรัส (P)
และโพแทสเซียม (K) และเนื่องจากผลิตปุ๋ยจากวัตถุดิบพื้นฐาน
จึงสามารถแบ่งวัตถุดิบขายให้กับอุตสาหกรรมอื่น เช่น กรดกำมะถัน, กรดฟอสฟอริค,
แอมโมเนียเป็นต้น โดยโรงงานผลิตตั้งอยู่ในเขตนิคมอุตสาหกรรมมาบตาพุด จังหวัดระยอง
มีกำลังการผลิตปุ๋ยเชิงประกอบประมาณ 1 ล้านตันต่อปี, กรดกำมะถันประมาณ 462,000 ตันต่อปี
และกรดฟอสฟอริคประมาณ 180,000 ตันต่อปี
ภายในโรงงานยังมีท่าเทียบเรือที่สามารถเทียบเรือบรรทุกสินค้าขนาดระวางขับน้ำสูงสุดถึง 60,000
เมตริกตัน ซึ่งจะสามารถขนถ่ายวัตถุดิบได้ประมาณ 1.5 ล้านตันต่อปี

3.1 ลักษณะของผลิตภัณฑ์

ผลิตภัณฑ์ของบริษัทฯ แบ่งเป็น 4 ประเภท คือ

1. ปุ๋ย

  1.1 ปุ๋ยเชิงเดี่ยว บริษัทฯ จะนำเข้าปุ๋ยเชิงเดี่ยวจากต่างประเทศ เช่น ปุ๋ยยูเรีย,
  ปุ๋ยแอมโมเนียมซัลเฟต, ปุ๋ยโปแตสเซียมคลอไรด์ ฯลฯ
  มาบรรจุภายในเครื่องหมายการค้าของบริษัทฯ คือ ตราปุ๋ยแห่งชาติ
  แล้วนำออกจำหน่ายให้แก่ลูกค้าในช่องทางการขายต่าง ๆ

  1.2 ปุ๋ยเชิงประกอบ บริษัทฯ จะทำการผลิตปุ๋ยเชิงประกอบเพื่อจำหน่ายตามสูตรที่ตลาดต้องการ
  เช่น 16-20-0,

  16-16-8, 15-15-15, 16-8-8, 13-13-21, 15-7-18 และ 18-46-0 ฯลฯ
  ในเครื่องหมายทางการค้าต่าง ๆ เช่น ตราปุ๋ยแห่งชาติ, ตราสหกรณ์, ตราลูกโลกเกลียวเชือก
  เป็นต้น

2.  กรดกำมะถัน

กรดกำมะถัน หรือ กรดซัลฟูริก เป็นวัตถุดิบในการผลิตกรดฟอสฟอริค
ซึ่งเป็นวัตถุดิบในการผลิตปุ๋ยอีกทอดหนึ่ง บริษัทฯ สามารถผลิตกรดกำมะถันใช้ได้เอง บริษัทฯ
ได้นำกำลังการผลิตกรดกำมะถันส่วนที่เหลือจากการผลิตเพื่อจำหน่ายให้กับอุตสาหกรรมในประเทศด้วย

3.  แอมโมเนีย

บริษัทฯ
นำเข้าแอมโมเนียจากต่างประเทศมาใช้ในการผลิตปุ๋ยและจำหน่ายให้กับอุตสาหกรรมในประเทศ

4.  ยิปซัม

ยิปซัม เป็นผลิตภัณฑ์พลอยได้ที่เกิดจากการผลิตกรดฟอสฟอริค ปัจจุบัน บริษัทฯ
ได้พัฒนายิปซัมเพื่อใช้เป็นสารปรับปรุงคุณภาพดินและแก้ไขปัญหาดินเค็มจำหน่าย
ภายใต้เครื่องหมายทางการค้าของบริษัทฯ คือ ตรามนุษย์ดินบริษัทฯ
ยังได้จำหน่ายให้กับอุตสาหกรรมอื่นด้วย โดยส่วนใหญ่ใช้เป็นวัตถุดิบในวัสดุก่อสร้าง

3.2 โครงสร้างรายได้ในระยะ 3 ปีที่ผ่านมา

โครงสร้างรายได้ของบริษัท ระหว่างปี 2545 – 2547

(หน่วย : พันบาท)

  ---------------------------------------------------------------------------------------
                        ปี 2545                ปี 2546                ปี 2547      
  --------------------- ----------- --------- ----------- --------- ----------- ---------
                        มูลค่า        ร้อยละ     มูลค่า        ร้อยละ     มูลค่า        ร้อยละ

  ปุ๋ยเชิงเดี่ยวนำเข้า        208,295     7.85      140,508     5.74      28,161      1.29

  ปุ๋ยเชิงประกอบที่ผลิต       2,266,807   85.40     2,039,056   83.33     1,573,733   72.32

  รวมรายได้จากการขาย     2,475,102   93.25     2,179,564   89.07     1,601,894   73.61

  ดอกเบี้ยรับ              487         0.02      542         0.02      1,132       0.05

  รายได้อื่น               178,597     6.73      266,904     10.91     573,079     26.34

  รวมรายได้              2,654,186   100.00    2,447,010   100.00    2,176,104   100.00

                                                                                

  ที่มา :                                                                         
  งบการเงินของบริษัทฯ                                                              

  อัตราเพิ่ม (ลด) ของมูลค่า                                                          

  การจำหน่าย (%)         (695,689)   (21.94)   (295,538)   (11.94)   (577,671)   (26.50)
  ---------------------------------------------------------------------------------------

3.3 การตลาดและภาวะการแข่งขัน

การดำเนินธุรกิจ ในปี 2547 ที่ผ่านมา

1.  ปุ๋ย

ประเทศไทยมีความต้องการใช้ปุ๋ยเคมีในช่วง 2-3 ปีที่ผ่านมาเฉลี่ยประมาณปีละ 3.6 ล้านตัน
และคาดว่าจะมีความต้องการใช้เพิ่มขึ้นเป็นประมาณ 4 ล้านตัน ในปี 2548 สูตรปุ๋ยที่สำคัญมี 5 สูตร
คือ 46-0-0, 16-20-0, 15-15-15, 16-16-8 และ 16-8-8 ซึ่งมีปริมาณการใช้คิดเป็น 27%,
22%, 21%, 14% และ 9% ตามลำดับ โดยมีการนำไปใช้ในกลุ่มพืชหลักของประเทศ ได้แก่
ข้าว(53%), สับปะรด (13%), ไม้ผล (11%), อ้อย (8%), ข้าวโพด (6%),ปาล์มน้ำมัน (4%)
มันสำปะหลัง (4%),และอื่น ๆ (1%)
ปุ๋ยเคมีที่ใช้ในประเทศเกือบทั้งหมดมาจากการนำเข้าจากต่างประเทศ
ยกเว้นปุ๋ยที่ผลิตจากโรงงานของบริษัทฯ

การใช้ปุ๋ยเคมีระหว่างปี 2546-2547 ที่ผ่านมามีการเพิ่มขึ้นเพียงเล็กน้อย
โดยมีปัจจัยที่ทำให้การใช้ปุ๋ยเคมีในประเทศไม่เพิ่มขึ้นเท่าที่ควรได้แก่
นโยบายของรัฐบาลที่สนับสนุนการใช้ปุ๋ยอินทรีย์ทดแทนปุ๋ยเคมีและมีการประชาสัมพันธ์

อย่างกว้างขวางในทุกภาค
นอกจากนั้นพื้นที่การเกษตรของประเทศส่วนใหญ่เป็นพื้นที่เพาะปลูกที่อาศัยน้ำฝน
จึงมีความเสี่ยงอันเกิดจากสภาพอากาศที่ผันผวน เช่น ฝนทิ้งช่วง น้ำท่วม ฯลฯ
ซึ่งเกิดขึ้นเป็นประจำทุกปี

ในปี 2547 บริษัทฯ มียอดจำหน่ายปุ๋ยเคมี 245,648 ตัน หรือลดลงร้อยละ 17% เมื่อเทียบกับปี
2546 เนื่องจากขาดการสนับสนุนด้านเงินหมุนเวียนจากสถาบันการเงินและอยู่ในช่วงฟื้นฟูกิจการ
ทำให้ไม่มีสภาพคล่องในการจัดหาวัตถุดิบมาผลิตสินค้าอย่างต่อเนื่อง บริษัทฯ สามารถผลิตปุ๋ยได้เพียง
30% ของกำลังผลิต

2.  กรดกำมะถัน

ในปี 2547 บริษัทฯ มียอดจำหน่ายประมาณ 30,000 ตัน หรือเพิ่มขึ้นร้อยละ 25 เมื่อเทียบกับปี
2546 ซึ่งเป็นผลมาจากการขยายตัวของตลาด และสินค้าของบริษัทฯ เริ่มเป็นที่รู้จักของผู้ใช้ทั่วไป

3.  แอมโมเนีย

ในปี 2547 บริษัทฯ มียอดจำหน่ายประมาณ 20,000 ตัน หรือลดลงร้อยละ 13 เมื่อเทียบกับปี
2546 ทั้งนี้เป็นผลมาจากสภาวะการขาดแคลนแอมโมเนียในตลาดโลก
ซึ่งส่งผลให้ราคาแอมโมเนียปรับตัวสูงขึ้นอย่างมาก
กอปรกับบริษัทฯขาดสภาพคล่องในการนำเข้ามาจำหน่ายให้ตรงกับความต้องการของลูกค้า

4.  ยิปซัม

ในปี 2547 บริษัทฯ มียอดจำหน่ายยิปซัมประมาณ 66,000 ตัน หรือเพิ่มขึ้นถึงร้อยละ 164
ทั้งนี้เป็นผลมาจากการจำหน่ายยิปซัมให้กับภาคอุตสาหกรรมเพิ่มขึ้น

 อุตสาหกรรมและการแข่งขัน

1.  ปุ๋ย

ในปีที่ผ่านมา เนื่องจากราคาจำหน่ายของปุ๋ยเคมีที่สูงขึ้นอย่างต่อเนื่อง
ทำให้เกษตรกรขาดกำลังซื้อและหันมาใช้ปุ๋ยสูตรต่ำที่มีราคาถูกกว่า
ถึงแม้จะทราบว่าปุ๋ยเคมีของบริษัทมีความเข้มข้นของธาตุอาหารที่พืชจำเป็นต้องใช้สูงกว่าก็ตามส่งผลให้แนวโน้มการใช้ผลิตภัณฑ์อื่นๆ
เช่น ปุ๋ยอินทรีย์ ปุ๋ยชีวภาพ ปุ๋ยเชิงผสม (Bulk Blending) เข้ามาทดแทนการใช้ปุ๋ยเคมี
(Compound) มากขึ้น โดยเฉพาะปุ๋ยเชิงผสมสามารถครองส่วนแบ่งการตลาดของปุ๋ยเคมีในปี 2547
ได้ถึง30% ทำให้ผู้ขายปุ๋ยเคมีหลายบริษัทหันมาผลิตปุ๋ยเชิงผสมแทน เนื่องจากต้นทุนการผลิตที่ต่ำกว่า
ภาวะการแข่งขันโดยรวมจึงเป็นการแข่งขันระหว่างปุ๋ยเคมีและ ผลิตภัณฑ์ทดแทนปุ๋ยเคมี
มากกว่าจะเป็นการแข่งขันระหว่างปุ๋ยนำเข้าจากต่างประเทศกับปุ๋ยที่ผลิตภายในประเทศ

กลยุทธ์การแข่งขัน บริษัทฯ
วางแผนการขยายช่องการจำหน่ายและสร้างพันธมิตรทางการค้ากับโรงผสมปุ๋ยตลอดจนผู้ค้าปุ๋ยรายใหญ่ภายในประเทศ
กำหนดราคาขายให้ใกล้เคียงกับผู้นำทางการตลาด ส่งเสริมการจำหน่ายแบบ CNF
เพื่อลดค่าใช้จ่ายในการโอนย้ายสินค้า
กำหนดส่วนลดทางการค้าที่แน่นอนและให้ผลตอบแทนปลายปีตามยอดขายแก่ตัวแทนจำหน่าย
จัดให้มีการโฆษณาทางวิทยุและส่งเสริมการขาย
และบริการทางด้านวิชาการเพื่อให้คำแนะนำการใช้ปุ๋ยให้กับเกษตรกรและลูกค้า

2.  กรดกำมะถัน

กรดกำมะถันเป็นวัตถุดิบพื้นฐานสำหรับหลายอุตสาหกรรม เช่น ปุ๋ย, แบตเตอรี่, สิ่งทอ, สี,
เยื่อกระดาษ, สารส้ม, ยาง เป็นต้น แต่สำหรับอุตสาหกรรมปุ๋ยในประเทศไทยนั้น บริษัทฯ
เป็นโรงงานเพียงแห่งเดียวที่มีความต้องการกรดกำมะถันและตอบสนองความต้องการนั้นด้วยการผลิตใช้เอง
ในปัจจุบันมีผู้ผลิต 2 ประเภท คือ ผลิตจากผลพลอยได้ในอุตสาหกรรมถลุงแร่
และผลิตจากการเผากำมะถัน ซึ่งผลิตภัณฑ์ของบริษัทฯ เป็นประเภทหลังนี้ สำหรับในปี 2548
นี้จะมีผู้ผลิตกรดกำมะถันรายใหญ่เพิ่มขึ้นอีก 1 รายซึ่งผลิตจากผลพลอยได้ในอุตสาหกรรมถลุงแร่
และจะทำให้อุปทานของกรดกำมะถันในประเทศเพิ่มขึ้นอย่างมาก ส่งผลถึงการแข่งขันในตลาดที่สูงขึ้น

3.  แอมโมเนีย

แอมโมเนียใช้มากในอุตสาหกรรมปุ๋ยและอุตสาหกรรมอื่น ๆ เช่น อุตสาหกรรมเคมี, โลหะ,
เยื่อกระดาษ, ทำความเย็น เป็นต้น ในปี 2547
ที่ผ่านมาราคาแอมโมเนียในตลาดโลกปรับตัวสูงขึ้นเป็นอย่างมาก
ทำให้ราคาจำหน่ายในประเทศสูงขึ้นด้วย อย่างไรก็ดีจากการที่บริษัทฯ
มีข้อได้เปรียบคือมีถังเก็บขนาดใหญ่ ทำให้มีต้นทุนที่ต่ำกว่า กอปรกับเมื่อบริษัทฯ
มีความพร้อมในเรื่องสภาพคล่องทางการเงินจะส่งผลให้บริษัทฯ
สามารถแข่งขันในอุตสาหกรรมนี้ได้ต่อไป

4.  ยิปซัม

การใช้ยิปซัมแบ่งได้เป็น 2 ด้าน คือ ด้านเกษตรกรรม (เพื่อเป็นสารปรับปรุงดิน)
และด้านอุตสาหกรรม (ส่วนใหญ่ใช้ในอุตสาหกรรมวัสดุก่อสร้าง)
โดยในอดีตแหล่งยิปซัมที่ใช้คือยิปซัมธรรมชาติ
แต่สำหรับยิปซัมของบริษัทฯเป็นยิปซัมที่ได้จากการผลิตกรดฟอสฟอริคนั้นมีต้นทุนต่ำกว่า
จึงมีความสามารถในการแข่งขันด้านราคาที่สูงกว่า

แนวโน้มแผนการตลาดในอนาคต

1.  ปุ๋ย

บริษัทฯ วางแผนด้านการตลาดสำหรับปี 2548 ภายหลังการออกจากแผนพื้นฟูกิจการ
และมีสภาพคล่องเพียงพอ โดยจะผลิตสินค้าตามกำลังการผลิตสูงสุดของโรงงาน
เน้นการจำหน่ายผลิตภัณฑ์ที่ให้ผลตอบแทนสูงและเลือกช่องทางการจำหน่ายหรือตลาดที่บริษัทฯ
มีความสามารถจำหน่ายได้อย่างต่อเนื่อง ได้แก่
การจำหน่ายให้กับผู้ค้าปุ๋ยรายใหญ่และโรงผสมปุ๋ยภายในประเทศ
และมีการขยายตลาดส่งออกไปยังประเทศในแถบภูมิภาคใกล้เคียง

2.  กรดกำมะถัน และแอมโมเนีย

สำหรับสินค้ากรดกำมะถันและแอมโมเนียนั้น บริษัทฯ
ยังคงจะใช้ตัวแทนจำหน่ายเดิมซึ่งเป็นผู้มีความชำนาญในอุตสาหกรรม เป็นผู้กระจายสินค้า

3.  ยิปซัม

บริษัทฯ มีแผนที่จะเพิ่มการจำหน่ายยิปซัมในภาคอุตสาหกรรมให้มากขึ้นทั้งในประเทศ
และพัฒนาการส่งออกในอนาคต

4.  กรดฟอสฟอริค

จากการที่บริษัทฯ มีความสามารถในการผลิตกรดฟอสฟอริคไว้เพื่อใช้เป็นวัตถุดิบ
จึงได้มีแผนที่จะจำหน่ายกรดฟอสฟอริคให้กับอุตสาหกรรมที่มีความต้องการใช้ด้วย
ซึ่งเป็นการทดแทนการนำเข้าจากต่างประเทศ

4.  การจัดหาผลิตภัณฑ์

  โรงงานปุ๋ยเอ็นเอฟซีเป็นโรงงานผลิตปุ๋ยเคมีที่ผลิตปุ๋ยเคมีจากวัตถุดิบพื้นฐาน คือ กำมะถัน
  หินฟอสเฟต แอมโมเนีย โพแทช ประกอบด้วยหน่วยการผลิตหลัก 3 หน่วย คือ

  (1) หน่วยผลิตกรดซัลฟูริคมีผลิตภัณฑ์คือกรดซัลฟูริค

  (2) หน่วยผลิตกรดฟอสฟอริคมีผลิตภัณฑ์คือกรดฟอสฟอริค และยิปซัม

  และ (3) หน่วยปั้นเม็ดปุ๋ยมีผลิตภัณฑ์คือปุ๋ยสูตรผสมต่าง ๆ

  ในการผลิตจะเริ่มจากการนำกรดกำมะถันจากหน่วยผลิตกรดซัลฟูริคมาทำปฏิกิริยากับหินฟอสเฟต
  ผลผลิตที่ได้คือ กรดฟอสฟอริค และยิปซัม ซึ่งสามารถใช้ปรับสภาพดินและแก้ไขดินเค็มได้
  ส่วนกรดฟอสฟอริคที่ได้จะถูกส่งต่อไปทำปฏิกิริยากับแอมโมเนียในท่อปฏิกิริยา
  ได้เป็นแอมโมเนียมฟอสเฟตเหลว ซึ่งจะถูกส่งต่อไปเพื่อผสมกับวัตถุดิบชนิดอื่น ๆ ได้แก่
  แอมโมเนียมซัลเฟต โพแทช และสารตัวเติม ตามสัดส่วนที่ต้องการ
  จากนั้นจึงผ่านการอบแห้งและเคลือบผิวกันความชื้น จากกรรมวิธีดังกล่าว
  โรงงานปุ๋ยเอ็นเอฟซีจึงสามารถผลิตปุ๋ยสูตรผสม NPK ได้หลายสูตร
  เพื่อให้ตรงกับความต้องการเฉพาะพืชและดิน

  สำหรับการผลิตในปี 2547 นั้นมีการผลิตต่ำกว่ากำลังการผลิตรวมค่อนข้างมาก
  เนื่องจากบริษัทอยู่ในแผนฟื้นฟูกิจการ โดยแต่ละหน่วยผลิตมีการผลิตดังนี้

  กรดซัลฟูริค 167,093.99 ตันหรือ คิดเป็น 35.6% ของกำลังการผลิต

  กรดฟอสฟอริค 45,684 ตัน (ที่ 100%P₂O₅) หรือคิดเป็น 25.3% ของกำลังการผลิต ปุ๋ยเคมี
  221,549 ตัน หรือคิดเป็น 25.06% ของกำลังการผลิต